**СЪВМЕСТНО ИЗЯВЛЕНИЕ**

Република България и Република Северна Македония, по-надолу наричани „страните“, представени от министъра на транспорта и съобщенията на Република България и министъра на транспорта и съобщенията на Република Северна Македония, се съгласяват за следното:

Двамата министри обсъдиха предложението за ревизиран Регламент относно насоките на Съюза за развитието на Трансевропейската транспортна мрежа и се договориха да организират среща на министрите на транспорта на трите държави по коридора – Република България, Република Северна Македония и Република Албания за обсъждане включването на връзката по направлението Изток-Запад в предложения нов коридор Западни Балкани.

Двамата министри обсъдиха пълната интеграция на железопътните мрежи на страните в Трансeвропейската транспортна мрежа и се договориха за:

- завършване на проектирането по направлението София-Скопие в срок до 2023 г.;

-изграждане на липсващата трансгранична връзка и модернизация на участъците от направлението София-Скопие в срок до 2030 г.;

-изпълнение на дейности за съвместна експертна помощ за проектирането на железопътната връзка и тунела между железопътните инфраструктури на двете страни.

В областта на **въздушния транспорт**, като се има предвид, че няма директни въздушни услуги между летищата на територията на Република България и на Република Северна Македония, и водени от желанието да спомогнат свързаността на хората от двете страни, с цел сближаване на двете нации и развитие на икономиката, туризма и културата, страните изразяват своята готовност да установят директна въздушна линия между София и Скопие.

Двете страни се ангажират да работят заедно, за да осигурят най-подходящия и икономически изгоден начин, който да позволи на съответните български въздушни превозвачи да оперират на летищата в Скопие.

В областта на **автомобилния транспорт**, страните се договориха да организират среща на Смесената комисия по международен автомобилен транспорт в София, България, в съответствие с чл. 15, ал. 2 от Спогодбата между правителството на Република България и правителството на Република Македония за международни автомобилни превози, подписана на 22 февруари 1999 г.

По време на срещата на Смесената комисия по международен автомобилен транспорт, страните, между които има годишна квота от разрешителни за автомобилен транспорт на товари за и от трети страни, ще обсъдят въвеждането и постигането на пълна либерализация на автомобилния транспорт на товари, като се вземат предвид интересите на автомобилните превозвачи на товари на двете страни.

Подписано в гр. София на 25 януари 2022 г. в два оригинални екземпляра, всеки един на официалните езици на договарящите се страни - български език съгласно Конституцията на Република България и македонски език съгласно Конституцията на Република Северна Македония, като и двата текста имат еднаква сила.

За министерството на транспорта и За министерството на транспорта съобщенията на Република България и съобщенията на Република Северна

 Македония

 Министър на транспорта и Министър на транспорта и

 съобщенията съобщенията

 Николай Събев Благой Бочварски